‘કુમાર’માં તો શું કરે કે સામે કોઈ જડ મોડેલ મૂકે. એનું કૉપિઈંગ કરવાનું કહે. રવિશંકર રાવળે કહ્યું કે મૂંઝાઈશ નહીં જગન. ડ્રોઈંગ થોડું શીખ; બાકી તને ફોટોગ્રાફી પણ શીખવા મળે તેવું ગોઠવી દઈશ. એ બન્નેનો સમન્વય પણ શીખવા જેવો હોય છે. ‘એ કેવી રીતે ?’ ના જવાબમાં એમણે એક ફોટોગ્રાફ ઉપર વૉટરપ્રૂફ ઈન્કથી ડ્રોઈંગ કર્યું. અને એના ઉપર પછી ફેરીસાઈનાઈટ બ્લીચિંગ કર્યુ એટલે ફોટોગ્રાફિક આભાસ ઊડી ગયો. રેખાંકન રહી ગયું. જગન મહેતાને મન આ ચમત્કાર હતો. જાતે કરી જોયું. પછી ડાર્કરૂમમાં એક ખૂણામાં નાનું એન્લાર્જર પણ હતું. એમાં પ્રિન્ટનું કામ શીખ્યા. લગભગ ૧૯૩૨ની સાલ સુધીમાં તો જગન મહેતાનું ફોટો પ્રિન્ટીંગ ‘કુમાર’ જેવા ચોખલિયા માસિકને પણ ખપમાં આવે એવું થઈ ગયું. ૧૯૩૨માં જે.એન. ઊનવાલા નામના કલાકારે સ્થાપેલી ફોટોગ્રાફિક સોસાયટી ઑફ ઈન્ડિયાએ અખિલ ભારતીય ફોટોગ્રાફિક પ્રદર્શન મુંબઈમાં ગોઠવ્યું. એમાં જામનગરના દરવાજામાં ગાડું જાય છે એવો ફોટો શ્રીદામ ભટ્ટે ખેંચેલો એ પસંદ થયો. બીજા ઘણાએ પણ મોકલેલા. ચારે તરફ પૃચ્છા થઈ કે, ભાઈ, આ બધા ફોટાનાં પ્રિન્ટ્સ કોણે કાઢયાં છે ?